Predkladacia správa

            Návrh Operačného programu Efektívna verejná správa na roky 2014 – 2020 predkladá na rokovanie vlády Slovenskej republiky (ďalej len „SR“) podpredseda vlády a minister vnútra SR.
            
V súlade  s  čl. 26   nariadenia   Európskeho   parlamentu  a    Rady (EÚ)   č. 1303/2013  zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (ďalej len „všeobecné nariadenie“), programy vypracujú členské štáty alebo každý nimi určený orgán v spolupráci s partnermi a predkladajú ich Európskej komisii do troch mesiacov od predloženia partnerskej dohody.  V nadväznosti na uznesenie vlády SR č. 139 z 20. marca 2013, ktorým vláda SR schválila štruktúru operačných programov financovaných z Európskych štrukturálnych a investičných fondov na programové obdobie 2014 - 2020, bolo vypracovanie návrhu Operačného programu Efektívna verejná správa (ďalej len „OP EVS“) zabezpečované a koordinované Ministerstvom vnútra SR ako budúcim riadiacim orgánom uvedeného operačného programu.

            OP EVS je programovým dokumentom národného charakteru, na základe ktorého bude poskytovaná pomoc z Európskeho sociálneho fondu (ďalej len „ESF“) v programovom období 2014 – 2020 s cieľom vytvoriť podmienky pre poskytovanie kvalitných a dostupných verejných služieb efektívnym spôsobom v každej fáze života resp. podnikania ich prijímateľov. Programová stratégia OP EVS je definovaná tak, aby podporovala napĺňanie priorít stratégie Európa 2020 a prispievala k plneniu cieľov Národného programu reforiem Slovenskej republiky („NPR SR“), ako aj požiadaviek vyplývajúcich z legislatívy EÚ v relevantných oblastiach a zároveň  reflektovala na potreby a výzvy na národnej, resp. regionálnej a lokálnej úrovni, s cieľom zabezpečenia predpokladov pre udržateľný a inkluzívny rast prostredníctvom  komplexnej reformy verejnej správy SR.  

           Základným rámcom pre programovú stratégiu OP EVS je intervenčná logika EŠIF definovaná Implementačným nariadením Európskeho parlamentu a Rady (EÚ) č. 1304/2013 o Európskom sociálnom fonde (ďalej len „nariadenie o ESF”) a kategorizácia opatrení spadajúcich pod jednotlivé tematické ciele definované v tomto nariadení. Obsah stratégie vychádza z ponaučení z obdobia 2007-2013, analýz vývoja jednotlivých segmentov verejnej správy, referenčných strategických dokumentov (Partnerská dohoda 2014-2020, Stratégia Európa 2020, NPR SR). Programová stratégia OP EVS je definovaná tak, aby podporovala napĺňanie priorít, identifikovaných kľúčových disparít a potrieb, ako aj požiadaviek vyplývajúcich z legislatívy EÚ, legislatívy a vývoja reformy verejnej správy na Slovensku. Pri zohľadnení odporúčaní Európskej komisie uvedených v Pozičnom dokumente EK k vypracovaniu Partnerskej dohody a programov na Slovensku na roky 2014 – 2020 tvoria tieto potreby hlavné úlohy OP EVS, ktoré budú naplnené do roku 2020 prostredníctvom operácií, spadajúcich pod Tematický cieľ 11 (ďalej len „TC 11“) “Posilnenie inštitucionálnych kapacít orgánov verejnej správy a zainteresovaných strán a efektivity verejnej správy”.

            Prioritná os OP EVS tvorí programovú stratégiu, spadajúcu pod TC 11 „Posilnenie inštitucionálnych kapacít orgánov verejnej správy a zainteresovaných strán a efektivity verejnej správy” budú podporené investičnou prioritou 1 “Investície do inštitucionálnych kapacít a do efektívnosti verejných správ a verejných služieb na národnej, regionálnej a miestnej úrovni v záujme reforiem, lepšej právnej úpravy a dobrej správy”.

            OP EVS má dve prioritné osi: Posilňovanie inštitucionálnych kapacít a efektívnosti VS a Technická pomoc.

             Z celkovej alokácie 278 449 284 EUR tvoria finančné prostriedky určené na Prioritnú os  1 celkovo 96 % (t. j.  267 311 313 EUR) a na Prioritnú os č. 2 celkovo 4 % (t. j. 11 137 971 EUR). V rámci uplatnenia 3 %-nej flexibility bola pre OP EVS pre viac rozvinutý región – Bratislavský kraj vyčlenená alokácia vo výške 9 463 693 EUR.

             Vplyvy materiálu na rozpočet verejnej správy, podnikateľské prostredie, sociálne vplyvy, vplyvy na životné prostredie a vplyvy na informatizáciu spoločnosti sú uvedené v doložke vybraných vplyvov.

Materiál bol predložený na medzirezortné pripomienkové konanie. V rámci pripomienkového konania bolo vznesených 66 zásadných pripomienok. K zásadným pripomienkam, ktoré nebolo možné zo strany predkladateľa akceptovať, boli uskutočnené rozporové konania, na ktorých boli predmetné zásadné pripomienky buď stiahnuté alebo čiastočne akceptované a rozpory boli odstránené.

Materiál sa na rokovanie vlády Slovenskej republiky predkladá bez rozporov.